Alfredo Espinosa

Alfredo Espinosa Oribe (Bilbo, 1903ko irailaren 6a - Gasteiz, 1937ko ekainaren 26a) euskal herritar politikari errepublikarra eta medikua zen. Eusko Jaurlaritzako Osasun Sailburua, frankistek erail zuten Gerra Zibilean.

 Biografia 
Medikuntza ikasi zuen Madrilgo Unibertsitatean, non Alfonso XIII. eta Miguel Primo de Rivera Erregimenen aurkako ikasle-taldeetan parte hartu zuen. 1926an ikasketak bukatu zituenean, Bilbora itzuli eta erradiologia saileko nagusi izendatu zuten Basurtuko Ospitalean.

1931ko apirilaren 12an zinegotzi hautatua, Espainiako Bigarren Errepublika aldarrikatu eta berehala, Bizkaiko Foru Aldundiko Biltzar Kudeatzaileko kide bihurtu zen. Gero Burgos eta Logroñoko Gobernadore Zibila izango zen. 1934an Unión Republicana sortu zenean, Bizkaiko presidente bihurtu zen eta Gerra Zibila hasi ondoren, Bizkaiko Defentsa Biltzarraren Komunikazio Delegatu izendatu zuten 1936ko abuztuan eta gero Eusko Jaurlaritzako Osasun Sailburu.

Bere agintaldian (1936ko urritik 1937ko ekainera) Euskal Autonomia Erkidegoko Gurutze Gorriaz, baserri-higienez, laguntza sozialaz eta Bilboko Unibertsitatean Medikuntza Fakultatea sortzeaz arduratu zen. Errepresio arbitrarioa saihesteari ere ekin zion.

1937ko ekainaren 21ean, hegazkinez Frantziako Tolosatik Santanderrera bidaiatzen hasi zela, Eusko Gudarostearekin biltzeko, abioiak Zarauzko hondartzan lurrartu zuen, José María Yanguas pilotuaren saldukeriagatik. Frankistek atxilotu eta Gasteizko kartzelara eraman zuten. Epaitua heriotza-zigorra jaso zuen "altxamenduarekin bat egiteagatik". 1937ko ekainaren 26an erail zuten, atxilotu eta bost egun geroago.

Bere omenez izendatu zuten Urdulizko ospitalea Alfredo Espinosa Ospitalea modura.

 Bibliografia 
 "Comment est mort un ministre basque". Euzko Deya. La Voz de Euzkadi. La Voix des Basques, Paris, III.urtea, 131.zk., 1938ko urriaren 23an.

 Ikus, baita ere 
 José María Yanguas
 Alfredo Espinosa Ospitalea

 Kanpo loturak 
  Auñamendi Entziklopedia
  Eusko Jaurlaritzaren akordioa lehenengo Jaurlaritzako kideak omenduz
  Agirre lehendakariari bidalitako eskutitza erahila izan baino lehenago.
 Alberdi, Iosu ((2024-11-19): "Giza Eskubideen Behatokiak Pradalesi eskatu dio zuzendu dezala Alfredo Espinosa aitortzeko ekinaldi instituzional bat" In Berria. 

Kategoria:Bizkaiko politikariak
Kategoria:Euskal Herriko errepublikarrak
Kategoria:Bizkaiko medikuak
Kategoria:Eusko Jaurlaritzako Sailburu ohiak
Kategoria:Bilbotarrak
Kategoria:Espainiako Gerra Zibilean eraildako euskal herritarrak
Kategoria:Santa Isabel hilerrian lurperatutakoak